
[bookmark: _Toc256000000]FORSLAG TIL EUROPA-PARLAMENTETS BESLUTNING
om Kommissionens 2025-rapport om Moldova

(2025/2258(INI))
Europa-Parlamentet,
–	der henviser til Kommissionens meddelelse af 4. november 2025 med titlen "Meddelelse om EU's udvidelsespolitik 2025" (COM(2025)0690), som er ledsaget af et arbejdsdokument fra Kommissionens tjenestegrene med titlen "Republic of Moldova 2025 Report" (Rapport om Republikken Moldova for 2025) (SWD(2024)0758),
–	der henviser til Europa-Parlamentets og Rådets forordning (EU) 2025/535 af 18. marts 2025 om oprettelse af reform- og vækstfaciliteten for Republikken Moldova[footnoteRef:2]1, [2: 1 EUT L, 2025/535, 21.3.2025, ELI: http://data.europa.eu/eli/reg/2025/535/oj.] 

–	der henviser til reformdagsordenen inden for rammerne af Republikken Moldovas (i det følgende benævnt "Moldova") vækstplan for årene 2025-2027,
–	der henviser til sine tidligere beslutninger om Moldova,
–	der henviser til Det Europæiske Råds konklusioner af 26. juni 2025 om Moldova,
–	der henviser til konklusionerne fra Rådets formandskab af 16. december 2025 om udvidelse,
–	der henviser til den fælles erklæring efter det første topmøde mellem EU og Republikken Moldova den 4. juli 2025,
–	der henviser til resultaterne af det niende møde i Associeringsrådet EU-Republikken Moldova, der blev afholdt den 4. juni 2025,
–	der henviser til forretningsordenens artikel 55,
–	der henviser til betænkning fra Udenrigsudvalget (A10-0000/2026),
A.	der henviser til, at Moldova den 22. september 2025 afsluttede den bilaterale screening, der begyndte den 10. juli 2024; der henviser til, at landet er parat til at indlede forhandlinger om klynger;
B.	der henviser til, at Moldovas regering har tilkendegivet sit mål om midlertidigt at afslutte tiltrædelsesforhandlingerne senest i begyndelsen af 2028 og tiltræde Den Europæiske Union senest i 2030;
C.	der henviser til, at Moldova afholdt parlamentsvalg den 28. september 2025, hvilket resulterede i et proeuropæisk flertal på trods af hidtil uset udenlandsk indblanding fra Rusland og russiske stedfortrædere, og bekræftede det moldoviske folks forhåbninger om en europæisk fremtid for deres land;
D.	der henviser til, at Moldova fører tekniske drøftelser med Kommissionen om tre af de seks klynger for EU-tiltrædelsesforhandlinger: I (grundlæggende principper), II (det indre marked) og VI (eksterne forbindelser);
Fremskridt med reformer i relation til EU-tiltrædelse, navnlig hvad angår retsstatsforhold og regeringsførelse
1.	roser Moldova for dets fortsatte eksemplariske engagement i EU-tiltrædelse og dets urokkelige fremskridt med relaterede reformer på trods af betydelige interne og eksterne udfordringer; glæder sig over Kommissionens vurdering af, at Moldova har gjort fremskridt på tværs af alle kapitler og opnået de største årlige fremskridt blandt kandidatlandene; opfordrer Moldova til i væsentlig grad at fremskynde gennemførelsen af de centrale socioøkonomiske og grundlæggende reformer, der er skitseret i reformdagsordenen, i overensstemmelse med landets erklærede ambition om midlertidigt at afslutte tiltrædelsesforhandlingerne senest i begyndelsen af 2028;
2.	glæder sig over den vellykkede afslutning af den bilaterale screeningproces; noterer sig Kommissionens vurdering af, at alle seks forhandlingsklynger er klar til at blive åbnet; opfordrer indtrængende Rådet til at åbne klyngerne uden yderligere forsinkelse, begyndende med grundprincipklyngen; minder medlemsstaterne om princippet om loyalt samarbejde i henhold til artikel 4, stk. 3, i traktaten om Den Europæiske Union, som kræver, at de afholder sig fra at træffe foranstaltninger, der kan bringe virkeliggørelsen af Unionens mål i fare, og opfordrer dem derfor indtrængende til at undgå at blokere for tiltrædelsesforhandlinger baseret på bilaterale spørgsmål;
3.	noterer sig Kommissionens vurdering af, at Moldova har gjort gode fremskridt med reformen af retsvæsenet; anerkender Moldovas vedholdende bestræbelser på at opbygge et uafhængigt, upartisk, ansvarligt og professionelt retssystem og opfordrer landet til effektivt at afslutte undersøgelsesprocessen inden udgangen af 2026; opfordrer Moldova til at sikre tilstrækkelige ressourcer til retslige organer, bl.a. til at afkorte sagsbehandlingstiden;
4.	noterer sig Moldovas fremskridt med hensyn til forebyggelse og bekæmpelse af korruption med en forbedret resultatliste i sager på både højt og ikke-højt niveau; fremhæver behovet for yderligere at styrke den operationelle kapacitet og institutionelle uafhængighed og øge koordineringen mellem alle centrale institutioner til bekæmpelse af korruption og retsvæsenet for at sikre, at omfattende reformer bliver en succes på lang sigt;
5.	fremhæver, at parlamentsvalget den 28. september 2025 var det femte på hinanden følgende valg, der bekræftede det moldoviske folks støtte til landets tiltrædelse af EU og dertil knyttede reformer; fordømmer de gentagne forsøg fra Den Russiske Føderation, prorussiske oligarker og russiske stedfortrædere på at destabilisere landet, så splittelse i det moldoviske samfund og ændre dets europæiske kurs;
6.	opfordrer de moldoviske myndigheder til at udnytte deres stærke proeuropæiske mandat til at fremskynde centrale reformer og opfylde ambitionen om at afslutte tiltrædelsesforhandlingerne senest i begyndelsen af 2028; understreger, at der skal opnås reelle og håndgribelige resultater for at retfærdiggøre de moldoviske borgeres tillid og sikre deres fortsatte støtte til Moldovas europæiske integration; glæder sig over oprettelsen af det særlige parlamentariske udvalg for europæisk integration i Republikken Moldovas parlament og understreger betydningen af samarbejde på tværs af partierne for en holdbar succes for EU-tiltrædelsesrelaterede reformer og fremskridt hen imod EU-medlemskab;
Socioøkonomiske reformer
7.	glæder sig over de første fremskridt i gennemførelsen af vækstplanen for Moldova, som har til formål at støtte Moldovas socioøkonomiske og grundlæggende reformer og forbedre landets adgang til EU's indre marked;
8.	roser den aftale, der blev indgået den 24. juli 2025 om revision og ajourføring af handelsvilkårene i det vidtgående og brede frihandelsområde mellem EU og Moldova[footnoteRef:3]2, som giver stabilitet og forudsigelighed for operatører fra EU og Moldova og øger landets tiltrækningskraft for investorer; bemærker, at aftalen faldt sammen med udløbet af de autonome handelsforanstaltninger, som landet har fået tildelt siden juli 2022, og som suspenderede importtold og kontingenter for Moldovas eksport til EU og dermed hjalp Moldova med at omdirigere sin handel til EU; fremhæver, at EU er Moldovas største handelspartner og tegnede sig for 54 % af landets samlede handelsvolumen i 2024; bemærker, at den betydelige stigning i Transdnestrienregionens handel med resten af Moldova og dens eksportafhængighed af EU kan skabe en "de facto" økonomisk reintegration, der kan tjene som et pragmatisk grundlag for en fredelig politisk løsning og en eventuel genforening af landet; [3: 2 associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Republikken Moldova på den anden side (EUT L 260 af 30.8.2014, s. 4, ELI: http://data.europa.eu/eli/agree_internation/2014/492/oj).] 

9.	minder om civilsamfundsorganisationernes betydning for overvågningen af forvaltningen af og fremskridtene med EU-relaterede reformer; opfordrer den moldoviske regering til at indgå i et reelt og effektivt samarbejde med civilsamfundet, herunder gennem de permanente rådgivende platforme; opfordrer den moldoviske regering til at gøre fremskridt med gennemførelsen af det nationale program for udvikling af civilsamfundsorganisationer 2024-2027;
10.	lykønsker Moldova med at være blevet en operationel del af det fælles eurobetalingsområde pr. 6. oktober 2025, hvilket letter overførsler i euro og reducerer omkostningerne for moldoviske borgere og virksomheder; glæder sig over Moldovas medtagelse i EU's område med "roaming til hjemmetakst" pr. 1. januar 2026, der giver moldoviske borgere mulighed for at bruge deres moldoviske telefonnumre, når de rejser i EU, uden at skulle betale roaminggebyrer;
Energi, miljø og konnektivitet
11.	roser landets fortsatte bestræbelser på at tilpasse den moldoviske energisektor til gældende EU-ret og fremme dets fulde integration i EU's energimarked med henblik på at sikre Moldovas energisikkerhed og modstandsdygtighed;
12.	glæder sig over færdiggørelsen af opførelsen af luftledningen Vulcănești-Chișinău 400 kV i december 2025, hvor eltransmissionen gennem elledningen forventes at starte i 2026; bemærker, at dette praktiske skridt mindsker Moldovas afhængighed af energiinfrastruktur i Transdnestrienregionen og gør det muligt for landet at tilslutte sig det europæiske elnet på en sikker og pålidelig måde gennem Rumænien;
Samarbejde om den fælles udenrigs- og sikkerhedspolitik og fremskridt med hensyn til en løsning på Transdnestrienkonflikten
13.	påskønner Moldovas konsekvente samarbejde om udenrigspolitiske spørgsmål og dets indsats hen imod en fuld tilpasning til holdningerne i EU's fælles udenrigs- og sikkerhedspolitik; opfordrer landet til at blive ved med at forbedre denne tilpasning, herunder med hensyn til de restriktive foranstaltninger over for Rusland, og til at fortsætte samarbejdet om at forhindre omgåelse af sanktionerne mod Rusland og Belarus i forbindelse med Ruslands angrebskrig mod Ukraine; glæder sig over Moldovas øgede deltagelse i EU-missioner og -operationer under EU's fælles sikkerheds- og forsvarspolitik;
14.	glæder sig over forlængelsen af mandatet for EU's partnerskabsmission i Republikken Moldova indtil den 31. maj 2027 og opfordrer medlemsstaterne til at bidrage med de nødvendige eksperter og finansielle ressourcer; opfordrer EU til fortsat at støtte Moldovas modstandsdygtighed og beredskab; opfordrer EU til at trække på de erfaringer, der er gjort i Moldova, i forbindelse med beskyttelse af valgprocessen og de demokratiske institutioner internt i EU;
15.	gentager, at Parlamentet er fuldt engageret i Moldovas territoriale integritet og i en fredelig bilæggelse af konflikten med udgangspunkt i Moldovas suverænitet og territoriale integritet inden for dets internationalt anerkendte grænser; opfordrer Moldova til at fortsætte sine reintegrationsbestræbelser og opfordrer Den Russiske Føderation til at opfylde sine internationale forpligtelser ved at sikre øjeblikkelig og betingelsesløs tilbagetrækning af alt sit militære personel, udstyr og ammunition fra Transdnestrienregionen;
16.	glæder sig over Moldovas beslutning om at trække sig ud af Samfundet af Uafhængige Stater;
17.	glæder sig over den fortsatte støtte til Moldovas væbnede styrker under den europæiske fredsfacilitet; gentager sin opfordring til medlemsstaterne om yderligere at øge finansieringen fra den europæiske fredsfacilitet til Moldova for at styrke landets forsvarskapacitet i lyset af de aktuelle sikkerhedstrusler;
°
°	°
18.	pålægger sin formand at sende denne beslutning til Rådet, Kommissionen, næstformanden for Kommissionen/Unionens højtstående repræsentant for udenrigsanliggender og sikkerhedspolitik samt til Republikken Moldovas præsident, regering og parlament.

[bookmark: _Toc256000001]BEGRUNDELSE
Betænkningen omhandler Kommissionens vurdering af Moldovas forberedelser til EU-medlemskab som led i udvidelsespakken fra 2025.
Den ser med tilfredshed på Kommissionens positive vurdering af Moldovas fremskridt på tværs af alle forhandlingskapitler og landets fortsatte eksemplariske engagement og urokkelige fremskridt med EU-tiltrædelsesrelaterede reformer på trods af betydelige interne og eksterne udfordringer. Den bemærker den positive start på gennemførelsen af reform- og vækstplanen for Moldova og reform- og vækstfaciliteten, der understøtter den.
Moldovas vej mod EU blev bekræftet ved parlamentsvalget den 28. september 2025, som resulterede i et fornyet proeuropæisk flertal. Moldovas parlament og regering bør anvende dette stærke politiske mandat til at fremskynde tempoet i de vigtigste reformer i overensstemmelse med den erklærede ambition om midlertidigt at afslutte tiltrædelsesforhandlingerne senest i begyndelsen af 2028. Der skal opnås reelle og håndgribelige resultater for at retfærdiggøre de moldoviske borgeres tillid og sikre deres fortsatte støtte til Moldovas europæiske integration.

<FootprintIntro></FootprintIntro>
I henhold til artikel 8 i bilag I til forretningsordenen erklærer ordføreren, at han i sin betænkning har medtaget input om forhold, der vedrører sagens emne, som han har modtaget som led i udarbejdelsen af udkastet til betænkning fra følgende interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister[footnoteRef:4]1, eller fra følgende repræsentanter for offentlige myndigheder i tredjelande, herunder deres diplomatiske missioner og ambassader: [4: 1 Interinstitutionel aftale af 20. maj 2021 mellem Europa-Parlamentet, Rådet for Den Europæiske Union og Europa-Kommissionen om et obligatorisk åbenhedsregister (EUT L 207 af 11.6.2021, s. 1, ELI:http://data.europa.eu/eli/agree_interinstit/2021/611/oj).] 

	1. Interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister

	 

	2. Repræsentanter for offentlige myndigheder i tredjelande, herunder deres diplomatiske missioner og ambassader

	Government of the Republic of Moldova

	Mission of the Republic of Moldova to the European Union



Ordføreren har udarbejdet ovenstående liste på eget ansvar.
Når fysiske personer er identificeret på listen ved deres navn, deres funktion eller begge, erklærer ordføreren at have forelagt de pågældende fysiske personer Europa-Parlamentets databeskyttelsesmeddelelse nr. 484 (https://www.europarl.europa.eu/data-protect/index.do), hvori de gældende betingelser for behandling af deres personoplysninger og rettighederne forbundet med denne behandling er fastlagt.

